Pakuotės lapelis: informacija vartotojui 

MoxonidinHEXAL 0,2 mg plėvele dengtos tabletės
MoxonidinHEXAL 0,3 mg plėvele dengtos tabletės
MoxonidinHEXAL 0,4 mg plėvele dengtos tabletės
Moksonidinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas) kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra MoxonidinHEXAL ir kam jis vartojamas
2.	Kas žinotina prieš vartojant MoxonidinHEXAL
3.	Kaip vartoti MoxonidinHEXAL
4.	Galimas šalutinis poveikis
5.	Kaip laikyti MoxonidinHEXAL
6.	Pakuotės turinys ir kita informacija


1.	Kas yra MoxonidinHEXAL ir kam jis vartojamas

MoxonidinHEXAL vartojamas didelio kraujospūdžio gydymui.

Šis vaistas veikia centrinę nervų sistemą.


2.	Kas žinotina prieš vartojant MoxonidinHEXAL

MoxonidinHEXAL vartoti negalima, jeigu:
· yra alergija moksonidinui arba bet kuriai pagalbinei šio vaisto medžiagai (jos išvardytos 6 skyriuje);
· sergate tam tikrais širdies sutrikimais, vadinamais
· sinusinio mazgo silpnumo sindromu, arba 
· II arba III laipsnio atrioventrikuline blokada;
· sergate širdies nepakankamumu;
· jeigu Jūsų pulsas ramybės metu yra retesnis negu 50 kartų per minutę.

Įspėjimai ir atsargumo priemonės 
Pasitarkite su gydytoju arba vaistininku prieš pradėdami vartoti MoxonidinHEXAL, jeigu yra:
· šiek tiek susilpnėjusi inkstų veikla, taip pat žr. 3 skyrių;
· neseniai ištiko širdies priepuolis;
· sutrikęs širdies ritmas;
· sergate kita širdies liga;
· vartojate kitų vaistų (žr. toliau);
· esate senyvo amžiaus;
· esate nėščia ar žindyvė.

Ligoniams, kuriems sutrikusi inkstų funkcija, reikia atidžiai stebėti, ypač gydymo pradžioje, MoxonidinHEXAL  kraujospūdį mažinantį poveikį.

Staiga nutraukti MoxonidinHEXAL tablečių vartojimą draudžiama (žr. 3 skyrių). 

Vaikams ir paaugliams
Kadangi nepakanka patirties, moksonidino negalima nevartoti vaikams ir jaunesniems negu 16 metų paaugliams.

Kiti vaistai ir MoxonidinHEXAL
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

· Vaistai nuo aukšto kraujospūdžio
Gali sustiprėti MoxonidinHEXAL kraujospūdį mažinantis poveikis.
Jeigu MoxonidinHEXAL vartojamas kartu su beta adrenoblokatoriais (pvz.: metoprololiu, nebivololiu, karvediloliu, betaksololiu) ir šį gydymą reikia nutraukti: pirmiau reikia nutraukti beta adrenoblokatoriaus vartojimą, po to, praėjus kelioms paroms, MoxonidinHEXAL vartojimą.

· Migdomieji preparatai, trankviliantai, raminamieji vaistai 
MoxonidinHEXAL stiprina šių vaistų poveikį. MoxonidinHEXAL vartojant kartu su benzodiazepinais (jie migdo ir ramina), gali stiprėti jų slopinamasis poveikis. 

· Tam tikri vaistai nuo depresijos, pavyzdžiui amitriptilinas (tricikliai antidepresantai) 
Kadangi nepakanka duomenų, reikia vengti šių vaistų vartoti kartu su MoxonidinHEXAL.
MoxonidinHEXAL vartojimas su alkoholiu
Nevartokite alkoholio gydymo MoxonidinHEXAL metu. 

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
· Kadangi nepakanka duomenų, MoxonidinHEXAL vartokite nėštumo metu tik Jūsų gydytojui nurodžius, jog gydyti juo absoliučiai būtina.
· Nevartokite MoxonidinHEXAL, jeigu žindote kūdikį, kadangi jis išsiskiria su motinos pienu. 

Vairavimas ir mechanizmų valdymas
Vartojant MoxonidinHEXAL gali pasireikšti snaudulys ir svaigti galva. Jeigu Jūsų dėmesys yra sumažėjęs, nevairuokite ir nevaldykite mechanizmų.

MoxonidinHEXAL  sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti MoxonidinHEXAL

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė yra
· Pradinė dozė: paprastai iš pradžių reikia gerti 0,2 mg moksonidino per parą. 

· Dozės koregavimas
Esant reikalui, po 3 savaičių Jūsų gydytojas gali padidinti dozę iki 0,4 mg moksonidino per parą. Ją galima gerti iš karto (geriausiai iš ryto) arba per du kartus (iš ryto ir vakare). 
Jei po sekančių 3 savaičių gydomasis poveikis vis dar nepakankamas, dozę toliau galima didinti iki didžiausios, t. y. 0,6 mg moksonidino per parą. Tokią dozę reikia gerti per du kartus - iš ryto ir vakare.

· Didžiausia dozė
Didžiausia paros dozė yra 0,6 mg. Ją reikia gerti per du kartus. Didžiausia vienkartinė dozė yra 0,4 mg moksonidino. 

· Ligoniams, kurių inkstų funkcija sutrikusi
Tokiu atveju iš karto galima gerti ne daugiau kaip 0,2 mg moksonidino ir per parą ne daugiau kaip 0,4 mg moksonidino.

· Senyvi pacientai 
Jeigu inkstų veikla nesutrikusi, senyviems pacientams taikomas toks pat vaisto dozavimas kaip ir jaunesniems pacientams.

· Vartojimo trukmė
Vartojimo trukmę nustato Jūsų gydytojas.

· Gydymo nutraukimas
Staigiai nutraukti gydymą MoxonidinHEXAL nerekomenduojama. Jeigu gydytojas nuspręs sustabdyti Jūsų gydymą, turėsite laipsniškai per 2 savaites nutraukti tablečių vartojimą.

MoxonidinHEXAL tabletes nurykite nekramtytas, užsigeriant stikline vandens. Tabletes Jūs galite gerti prieš valgį, jo metu ar po valgio

Ką daryti pavartojus per didelę MoxonidinHEXAL dozę?
Jeigu pavartojote per didelę dozę, nedelsiant kreipkitės į gydytoją, kuris paskirs Jums reikiamą gydymą.

Perdozavus gali pasireikšti šie simptomai:
· galvos skausmas, 
· raminamasis poveikis, 
· mieguistumas, 
· žymesnis kraujospūdžio sumažėjimas, 
· svaigulys (galvos sukimasis), 
· bendrasis silpnumas, 
· retesnis širdies susitraukimų dažnis, 
· burnos džiūvimas, 
· pykinimas (vėmimas), 
· nuovargis, 
· skrandžio (pilvo) skausmas, 
· retais atvejais gali pasireikšti kraujospūdžio padidėjimas, širdies ritmo padažnėjimas bei cukraus kiekio padidėjimas kraujyje.

Pamiršus pavartoti MoxonidinHEXAL
Išgerkite praleistą dozę, kai tik prisiminsite, nebent jau būtų beveik laikas gerti sekančią dozę. Tokiu atveju toliau vaisto vartokite kaip įprasta. Negalima vartoti dvigubos dozės norint kompensuoti praleistą dozę.

Nustojus vartoti MoxonidinHEXAL
Nenutraukite gydymo savo nuožiūra, nepasitarę su gydytoju. Staigus MoxonidinHEXAL  vartojimo nutraukimas gali padidinti Jūsų kraujospūdį.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Gydymo metu, ypač pradžioje, gali pasireikšti toks šalutinis poveikis:
· burnos džiūvimas;
· galvos skausmas;
· silpnumas;
· galvos svaigimas;
Simptomų dažnis ir sunkumas gydymo eigoje dažnai sumažėja.

Šalutinis poveikis gali pasireikšti toliau nurodytu dažnumu.

Labai dažnai, pasireiškia daugiau kaip 1 iš 10 vartotojų;
· burnos džiūvimas.

Dažnai, pasireiškia 1-10 iš 100 vartotojų:
· galvos skausmas; 
· galvos svaigimas; 
· galvos sukimasis; 
· apsnūdimas;
· išbėrimas; 
· niežulys;
· nemiga;
· silpnumas;
· nugaros skausmas.

Nedažnai, pasireiškia 1-10 iš 1000 vartotojų: 
· lėtas širdies plakimas;
· spengimas ausyse;
· apalpimas;
· skysčio susikaupimas įvairiose kūno vietose;
· kraujospūdžio sumažėjimas (įskaitant staigų kraujospūdžio sumažėjimą keičiant kūno padėtį, dėl kurio net svaigsta galva);
· viduriavimas; 
· pykinimas; 
· vėmimas; 
· virškinimo sutrikimas;
· staigus lūpų, veido ir kaklo tinimas, taip pat galimas plaštakų ir pėdų tinimas, dusulys, balso užkimimas (angioneurozinė edema);
· patinimas (edema);
· sprando skausmas;
· nervingumas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti MoxonidinHEXAL

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „EXP“ ir ant lizdinės plokštelės nurodytam tinkamumo laikui pasibaigus, šio vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 30 oC temperatūroje.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

MoxonidinHEXAL sudėtis
-	Veiklioji medžiaga yra moksonidinas. Kiekvienoje plėvele dengtoje tabletėje yra 0,2 mg, 0,3 mg arba 0,4 mg  moksonidino. 
-	Pagalbinės medžiagos tabletės branduolyje yra krospovidonas, povidonas, laktozė monohidratas ir magnio stearatas, tabletės plėvelėje - hipromeliozė, makrogolis 400, dažikliai raudonasis geležies oksidas (E172) ir titano oksidas (E171).

MoxonidinHEXAL išvaizda ir kiekis pakuotėje
Tabletės yra apvalios, maždaug 6 mm skersmens. 
MoxonidinHEXAL 0,2 mg tabletės yra šviesiai rožinės, MoxonidinHEXAL 0,3 mg tabletės yra rožinės, MoxonidinHEXAL 0,4 mg tabletės yra tamsiai rožinės.

Tiekiamos PVC/PVDC/aliuminio lizdinės plokštelės.
Kartono dėžutėje yra 10, 20, 28, 30, 50, 98, 100, 400 (20 x 20, 10 x 40, tik gydymo įstaigai) plėvele dengtų tablečių.

Gali būti tiekiamos ne visų dydžių pakuotės

Registruotojas HEXAL AG
Industriestrasse 25
D- 83607 Holzkirchen 
Vokietija

Gamintojas
Salutas Pharma GmbH 
Otto-von-Guericke-Aleee 1, 39179 Barleben
Vokietija


Jeigu apie šį vaistą norite sužinoti daugiau, kreipkitės į vietinį registruotojo atstovą.

Sandoz Pharmaceuticals d.d. filialas
Šeimyniškių g. 3A
LT-09312 Vilnius
Tel: +370 5 26 36 037
Faksas: +370 5 26 36 036
El.paštas: info.lithuania@sandoz.com
Nemokama linija pacientams +370 800 00877


Pakuotės lapelis paskutinį kartą peržiūrėtas 2018-08-14.

